Svend Auken (S), 2004-05-10:
Det er ingen hemmelighed, at Socialdemokratiet er tilhænger af størst mulig åbenhed om det politiske arbejde og størst mulig åbenhed fra partiernes side om de økonomiske bidrag, de modtager.
Vi har da også på et meget tidligt tidspunkt været helt åbne, ikke bare om, at vi fik tilskud fra dansk fagbevægelse, men også om, hvilke beløb det drejede sig om. Og vi har medvirket til al den lovgivning, der er gennemført, der har sikret større åbenhed.
Derfor er vi naturligvis parate til at diskutere de temaer, som er anslået i SF's forslag her, og det sagde jeg også, senest vi behandlede forslaget.
Men som jeg i den samme åbenheds interesse vil gentage, også ved denne lejlighed, har Socialdemokratiet en aftale med Det Konservative Folkeparti, hvor dette sæt ideer, temaer og forslag skal ses i sammenhæng med spørgsmålet om organisationers støtte til politiske formål, og der har været den enighed, at skal der ændres på det her område, så skal vi være enige indbyrdes, og den aftale står Socialdemokratiet selvsagt ved, og derfor kan vi ikke støtte forslaget.
Men man kan, når man læser forslaget, som jeg i øvrigt synes er ganske overordentlig veldokumenteret, sammen med hr. Aage Frandsen dele en undren over den hemmelighedsfuldhed, der omgærder dansk politik, også i betragtning af, hvor store beløb det faktisk drejer sig om.
Så vidt vi kan vurdere det, vil et enkelt parti råde over op mod 100 mio. kr. ved næste folketingsvalg, hvoraf formentlig kun en beskeden del er kommet ved bidrag direkte i medlemskontingenter fra medlemmerne af det pågældende politiske parti.
Det er eksempelvis fem gange så meget, som Socialdemokratiet vil råde over ved næste valg.
Det er en asymmetri i dansk politik på det økonomiske område, som er meget, meget voldsom, hvis de her tal holder stik, hvad jeg tror de gør.
Og det mindste, det kan tilsige, er selvfølgelig fuld åbenhed, også om den indirekte støtte, man giver oven i den meget voldsomme økonomiske støtte. Der kan man vel benytte den her lejlighed til - hvilket jeg også tror lå i ministerens svar til SF - at henstille til de politiske partier om selv at give deres bidrag til at være åbne omkring dette her. Der blev i sin tid lavet en voldsom hetz mod Socialdemokratiet i dagspressen over, at der blev holdt partiforeningskurser på fagforeningsskoler, og man var vældig forarget over, at dette ikke var opgjort tilstrækkelig præcist, og vi rettede os efter det og indrettede vores regnskabsaflæggelse, sådan at den totalt afspejlede også denne form for støtte.
Men de meget store beløb, der dels lægges lokalt, dels gives indirekte i indrykningsstøtte, annoncerabatter, håndværkerbiler, der kører ud og sætter plakater op osv., hvor man bruger sit personale til at gøre det, og som jeg tror andrager meget betydelige beløb, hvis man lægger det hele sammen, har offentligheden meget ringe kendskab til.
Så jeg synes, der er god grund til, at de politiske partier tager en drøftelse om en større grad af åbenhed, også i betragtning af, hvor voldsomme beløb det drejer sig om.
Vi har en aftale med Det Konservative Folkeparti, den vedstår vi, og den vil vi ikke løbe fra, men jeg synes, man offentligt skal tilkendegive, at der er et misforhold mellem på den ene side gigantiske beløb, der bliver indsamlet på det her område, og så den lukkethed, der stadig væk hersker omkring dette emne i dansk politik.